梁启超
寄赵尧生侍御以诗代书
山中赵邠卿，起居复何似？去秋书千言，短李为我致，坐客睹欲夺，我怒几色市；比复凭罗隐，寄五十六字，把之不忍释，浃旬同卧起。
稽答信死罪，惭报亦有以：昔岁黄巾沸，偶式郑公里；岂期姜桂性，遽撄魑魅忌；青天大白日，横注射工矢。
公愤塞京国，岂直我发指。
执义别有人，我仅押纸尾。
怪君听之过，喋喋每挂齿，谬引汾阳郭，远拯夜郎李。
我不任受故，欲报斯辄止。
复次我所历，不足告君子。
自我别君归，嘐嘐不自揆，思奋躯尘微，以救国卵累，无端立人朝，月躔迅逾纪。
君思如我戆，岂堪习为吏。
自然枘入凿，窘若磨旋螘。
默数一年来，至竟所得几，口空瘏罪言，骨反销积毁。
君昔东入海，劝我衽慎趾，戒我坐垂堂，历历语在身。
由今以思之，智什我岂翅。
坐是欲有陈，操笔则颡泚。
今我竟自拔，遂我初服矣。
所欲语君者，百请述一二：一自系匏解，故业日以理，避人恒兼旬，深蛰西山阯。
冬秀餐雪桧，秋艳摘霜柿。
曾踏居庸月，眼界空夙滓；曾饮玉泉水，洌芳沁痐脾。
自其放游外，则溺于文事，乙乙蚕吐丝，汩汩蜡泫泪，日率数千言，今略就千纸。
持之以入市，所易未甚菲。
苟能长如兹，馁冻已可抵。
君常忧我贫，闻此当一喜。
去春花生日，吾女既燕尔，其婿夙嗜学，幸不橘化枳。
两小今随我，述作亦斐亹。
君诗远垂问，纫爱岂独彼。
诸交旧踪迹，君倘愿闻只：罗瘿跌宕姿，视昔且倍蓰，山水诗酒花，名优与名士，作史更制礼，应接无停晷，百凡皆芳洁，一事略可鄙，索笑北枝梅，楚璧久如屣；曾蛰蛰更密，足已绝尘轨，田居诗十首，一首千金值，蛰庵躬耕而丧其赀丰岁犹调饥，骞举义弗仕，眼中古之人，惟此君而已；彩笔江家郎，翊云在官我肩比，金玉兢自保，不与俗波靡，近更常为诗，就我相砻砥，君久不见之，见应刮目视。
三子君所笃，交我今最挚。
陈徵宇林宰平黄孝觉黄哲维梁众异，旧社君同气，而亦皆好我，襟抱互弗閟；更二陈弢阉、石遗一林畏庐，老宿众所企，吾间一诣之，则以一诗贽；其在海上者，安仁潘若海嘻顦顇，顾未累口腹，而或损猛志；孝侯周孝怀特可哀，悲风生陟屺，君曾否闻知，备礼致吊诔。
此君孝而愚，长者宜督譬。
凡兹所举似，君或谂之备，欲慰君索居，词费兹毋避。
大地正喋血，毒螫且潜沸，一发之国命，懔懔驭朽辔。
吾曹此馀生，孰审天所置，恋旧与伤离，适见不达耳。
以君所养醇，宜夙了此旨；故山两年间，何藉以适己？箧中新诗稿，曾添几尺咫？其他藏山业，几种竟端委？酒量进抑退？抑遵昔不徒？或言比持戒，我意告者诡，岂其若是恝，辜此郸筒美；所常与钓游，得几园与绮？门下之俊物，又见几騄駬？健脚想如昨，较我步更驶，峨眉在户牖，贾勇否再儗？琐琐此问讯，——待蜀使。
今我寄此诗，媵以欧战史，去腊青始杀，敝帚颇自憙，下酒代班籍，将弗笑辽豕；尤有亚匏集，我嗜若脍胾，谓有清一代，三百年无比，我见本井蛙，君视为然否？我操兹豚蹄，责报乃无底：第一即责君，索我诗瘢痏，首尾涂乙之，益我学根柢；次则昔癸丑，禊集西郊沚，至者若而人，诗亦杂瑾玭，丐君补题图，贤者宜乐是；复次责诗卷，手写字栉比，凡近所为诗，不问近古体，多多斯益善，求添吾弗耻；最后有所请，申之以长跪，老父君夙敬，生日今在迩，行将归称觞，乞宠以巨制，乌私此区区，君义当不诿。
浮云西南行，望中蜀山紫，悬想诗到时，春已满杖履，努力善眠食，开抱受蕃祉，桃涨趁江来，竚待剖双鲤，岁乙卯人日，启超拜手启。